## El Consell autoritza un conveni de col·laboració amb l’Ajuntament de Torrent per a prestar servicis de transport públic de persones

*** El conveni establix que les línies de servici de transport interurbà competència de l’ATMV que discórreguen per Torrent admeten l’ús dels títols de transport urbà del municipi
* Les línies de l’acord són la 106, Torrent - Alaquàs - Aldaia - C. C. Bonaire - Barri de Crist - Quart de Poblet, i la 170, València - Barri de la Llum - Xirivella - Alaquàs - Torrent - El Vedat – Cumbres - Calicanto**

El Consell ha autoritzat la subscripció del conveni de col·laboració entre l’Autoritat del Transport Metropolità de València (ATMV) i l’Ajuntament de Torrent per a establir la col·laboració en la coordinació del transport interurbà de viatgers per carretera i el transport urbà i facilitar, així, la mobilitat de les persones usuàries.

L’objectiu d’esta col·laboració administrativa és millorar la mobilitat i el transport de la ciutadania com a element essencial de la seua qualitat de vida, a través de polítiques de coordinació, d’acord amb els principis d’eficàcia, eficiència i economia de mitjans, que eviten recorreguts coincidents en la prestació dels servicis de transport urbà i interurbà de persones.

Així, el conveni establix que les línies de servici de transport interurbà competència de l’ATMV que discórreguen per Torrent admeten l’ús dels títols de transport urbà del municipi carregats en la targeta ciutadana de Torrent o en qualsevol altre suport que compte amb l’homologació de SIGA>punT, per a trajectes que es fan dins del propi municipi.

Per part seua, l’Ajuntament de Torrent compensarà l’ATMV per cada validació de títols de transport urbà en el seu terme municipal. La compensació serà equivalent al preu del bitllet senzill urbà, excepte en els casos de persones jubilades i famílies nombroses, en què s’usarà l’import del bitllet del transport interurbà corresponent a estos col·lectius. Per a altres títols urbans de caràcter social, la compensació serà l’import del bitllet senzill interurbà equivalent i, si no n’hi ha, la compensació amb el preu del bitllet senzill urbà general.

Les línies que preveu l’acord són la 106, Torrent – Alaquàs – Aldaia - C. C. Bonaire - Barri de Crist - Quart de Poblet, i la 170, València - Barri de la Llum – Xirivella - Alaquàs - Torrent - El Vedat – Cumbres - Calicanto.

D’acord amb el conveni subscrit, l’Ajuntament de Torrent aportarà 332.000 euros per a executar-lo.

Fecha: 29/08/2024